**Ministru kabineta noteikumu projekta "Noteikumi par personas īpašuma stāvokļa un ienākumu līmeņa atbilstību valsts nodrošinātās juridiskās palīdzības piešķiršanai un pieprasījuma veidlapas paraugu" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts nosaka personas īpašuma stāvokļa un ienākumu līmeņa atbilstības izvērtēšanu juridiskās palīdzības saņemšanai tām personām, kurām saskaņā ar normatīvajos aktos noteikto ir jāvērtē materiālais stāvoklis. Piemēram, advokātu procesa ietvaros personas, kuru ienākumi nav lielāki par minimālo mēneša darba algu no nākamā gada, kad attiecīgais regulējums stāsies spēkā, varēs saņemt juridisko palīdzību. Noteikumu projekts nosaka juridiskās palīdzības pieprasījuma veidlapas paraugu.  Noteikumu projekta spēkā stāšanās laiks – 2019. gada 1. janvāris. |

|  |  |  |  |  |
| --- | --- | --- | --- | --- |
| **I. Tiesību akta projekta izstrādes nepieciešamība** | | | | |
| 1. | Pamatojums | Ministru kabineta noteikumu projekts "Noteikumi par personas īpašuma stāvokļa un ienākumu līmeņa atbilstību valsts nodrošinātās juridiskās palīdzības piešķiršanai un pieprasījuma veidlapas paraugu" (turpmāk – Noteikumu projekts) izstrādāts atbilstoši 2018. gada 6. septembrī Saeimā pieņemtā likuma "Grozījumi Valsts nodrošinātās juridiskās palīdzības likumā" (publicēts Latvijas Vēstnesī (Nr. 188) 2018. gada 21. septembrī), kas stāsies spēkā 2019. gada 1. janvārī, ietvertajam regulējumam. | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Valsts nodrošinātās juridiskās palīdzības likuma 3. pantu Latvijas pilsonim, Latvijas nepilsonim, bezvalstniekam, Eiropas Savienības pilsonim, kas nav Latvijas pilsonis, bet tiesiski uzturas Latvijas Republikā, un ārzemniekam (tai skaitā bēglim un personai, kurai ir piešķirts alternatīvais statuss Latvijas Republikā), kas nav Eiropas Savienības dalībvalsts pilsonis, ja viņš tiesiski uzturas Latvijas Republikā un ir saņēmis pastāvīgās uzturēšanās atļauju, ir tiesības pieprasīt juridisko palīdzību, ja:  1) tas ir ieguvis maznodrošinātas vai trūcīgas personas statusu atbilstoši normatīvajos aktos noteiktajai kārtībai, kādā fiziskā persona atzīstama par maznodrošinātu vai trūcīgu;  2) tas pēkšņi ir nonācis tādā situācijā un materiālajā stāvoklī, kas tam liedz nodrošināt savu tiesību aizsardzību (stihisku nelaimju, nepārvaramas varas vai citu no personas neatkarīgu apstākļu dēļ), vai atrodas pilnā valsts vai pašvaldības apgādībā.  Līdz ar to šīm personām ir jāiesniedz Juridiskās palīdzības administrācijā normatīvajos aktos noteiktajā kārtībā izsniegtu pašvaldības sociālā dienesta rakstisku izziņu par atbilstību maznodrošinātās vai trūcīgas ģimenes (personas) statusam vai citus dokumentus, kas apliecina personas īpašo situāciju, lai Juridiskās palīdzības administrācija lemtu par šo personu atbilstību valsts nodrošinātās juridiskās palīdzības saņemšanai.  Šobrīd atbilstoši spēkā esošajam tiesiskajam regulējumam Juridiskās palīdzības administrācija vērtē ienākumu līmeni un īpašumu stāvokli juridiskās palīdzības piešķiršanai personām, kurām atbilstoši Latvijas Republikas noslēgtajām starptautiskajām saistībām ir tiesības uz Latvijas Republikas nodrošināto juridisko palīdzību, un personām, kurām nepieciešama Latvijas Republikas nodrošinātā juridiskā palīdzība pārrobežu strīdos un kuras pastāvīgā dzīvesvieta vai domicils ir kāda no Eiropas Savienības dalībvalstīm, kā arī ārzemniekam, kurš Imigrācijas likumā noteiktajos gadījumos un kārtībā ir pakļauts izraidīšanas procedūrai. Vērtēšana notiek atbilstoši nosacījumiem un kārtībai, kāda ir minēta Ministru kabineta 2009. gada 15. decembra noteikumos Nr. 1484 "Noteikumi par personas īpašuma stāvokļa un ienākumu līmeņa atbilstību valsts nodrošinātās juridiskās palīdzības piešķiršanai".  Saskaņā ar likuma "Grozījumi Valsts nodrošinātās juridiskās palīdzības likumā", kurš stāsies spēkā 2019. gada 1. janvārī, 3. panta 2.1 daļu ir dots deleģējums Ministru kabinetam noteikt, kādos gadījumos personu, kurām ir tiesības pieprasīt juridisko palīdzību lietu kategorijās atbilstoši Civilprocesa likuma 82.1pantā paredzētajiem tiesību uz pārstāvību izņēmumiem, ja šo personu ienākumi nepārsniedz valstī noteikto minimālās mēneša darba algas apmēru, īpašuma stāvoklis un ienākumu līmenis ir atbilstošs juridiskās palīdzības saņemšanai.  Lai nedublētu normatīvo regulējumu, secināts, ka izdodot jaunus Ministru kabineta noteikumus, šobrīd spēkā esošo Ministru kabineta 2009. gada 15. decembra noteikumu Nr. 1484 "Noteikumi par personas īpašuma stāvokļa un ienākumu līmeņa atbilstību valsts nodrošinātās juridiskās palīdzības piešķiršanai" regulējums tiks uzlabots (attiecīgi pārizdodot Ministru kabineta noteikumus), tādējādi nodrošinot tiesību normu piemērotājai – Juridiskās palīdzības administrācijai vienotu un skaidru izvērtēšanas kārtību un nosacījumus attiecībā uz visu potenciālo juridiskās palīdzības saņēmēju izvērtēšanu, kuriem šāda izvērtēšana ir jāveic.  Izstrādātais Noteikumu projekts nosaka gadījumus, kādos īpašuma stāvoklis un ienākumu līmenis uzskatāms par atbilstošu valsts nodrošinātās juridiskās palīdzības piešķiršanai un to izvērtēšanas kārtību personām, kurām tiesības uz Latvijas Republikas nodrošināto juridisko palīdzību ir:   1. atbilstoši Latvijas Republikas noslēgtajām starptautiskajām saistībām; 2. pārrobežu strīdos un kuru pastāvīgā dzīvesvieta vai domicils ir kāda no Eiropas Savienības dalībvalstīm; 3. jo tā ir ārzemnieks, kurš Imigrācijas likumā noteiktajos gadījumos un kārtībā ir pakļauts izraidīšanas procedūrai 4. noteiktās lietu kategorijās atbilstoši Civilprocesa likuma 82.1pantā paredzētajiem tiesību uz pārstāvību izņēmumiem.   Vēršama uzmanība, ka Noteikumu projekts paredz minētās personas sadalīt divās grupās, paredzot atšķirīgu ienākumu līmeņa apmēru vērtēšanā. Proti:   1. personas, kurām tiesības uz Latvijas Republikas nodrošināto juridisko palīdzību ir atbilstoši Latvijas Republikas noslēgtajām starptautiskajām saistībām, un personas, kurām nepieciešama Latvijas Republikas nodrošinātā juridiskā palīdzība pārrobežu strīdos un kuru pastāvīgā dzīvesvieta vai domicils ir kāda no Eiropas Savienības dalībvalstīm, kā arī ārzemnieki, kuri Imigrācijas likumā noteiktajos gadījumos un kārtībā ir pakļauti izraidīšanas procedūrai – šai personu grupai ienākumu līmeni uzskata par atbilstošu valsts nodrošinātās juridiskās palīdzības piešķiršanai, ja pieprasītāja vidējie mēneša ienākumi pēdējo triju mēnešu laikā nepārsniedz 50 % no Latvijas Republikā noteiktās minimālās mēneša darba algas apmēra valsts nodrošinātās juridiskās palīdzības pieprasīšanas dienā, tas ir šobrīd 215 *euro*. 2. personas, kurām ir tiesības pieprasīt juridisko palīdzību lietu kategorijās atbilstoši Civilprocesa likuma 82.1pantā paredzētajiem tiesību uz pārstāvību izņēmumiem – šai personu grupai ienākumu līmeni uzskata par atbilstošu, ja personas vidējie mēneša ienākumi pēdējo triju mēnešu laikā nepārsniedz Latvijas Republikā noteiktās minimālās mēneša darba algas apmēru valsts nodrošinātās juridiskās palīdzības pieprasīšanas dienā un kuri neatbilst Valsts nodrošinātās juridiskās palīdzības likuma 3.panta otrajā daļā noteiktajiem kritērijiem (nav ieguvuši maznodrošinātas un trūcīgas personas statusu, nav valsts vai pašvaldības apgādībā un nav nokļuvušas īpašā situācijā, kas tām liedz nodrošināt savu tiesību aizsardzību), tas ir šīm personām šobrīd ienākumi nevar būt lielāki par 430 *euro*.   Līdz ar to norādāms, ka atšķirīgs ir tikai ienākumu slieksnis atbilstoši kuram, persona ir tiesīga saņemt juridisko palīdzību, bet vērtēšanas kārtība un vērtēšanai pakļautie ienākumu veidi un īpašumi abām minētajām personu grupām ir vienādi.  Ja personai ir apgādībā esošas personas, tad tās pēdējo triju mēnešu vidējais ienākumu līmenis var būt lielāks par 50% no Latvijas Republikā noteiktās minimālās mēneša darba algas par katru šādu apgādībā esošu personu. Minētais nosacījums neattiecas uz gadījumiem, ja apgādībā esošajai personai ir piešķirta pensija, izņemot apgādnieka zaudējuma pensiju. Tātad uz šo brīdi par katru apgādībā esošu personu Noteikumu projektā minētais ienākumu apmērs var būt lielāks par 215 *euro*.  Saskaņā ar Noteikumu projektā noteikto, lai persona varētu saņemt valsts nodrošināto juridisko palīdzību, tā Juridiskās palīdzības administrācijā iesniedz parakstītu iesniegumu valsts nodrošinātās juridiskās palīdzības pieprasījumam (juridiskās palīdzības pieprasījuma veidlapa ar tās pielikumu), kurā norāda ziņas par tās ienākumiem, īpašuma stāvokli, apgādībā esošām personām un citas ziņas, kuras tā uzskata par nepieciešamu, pievienojot iesniegumam dokumentus vai dokumentu kopijas, kas šīs ziņas apliecina. Ja izvērtējot personas iesniegtos dokumentus vai to kopijas, Juridiskās palīdzības administrācijai rodas šaubas par sniegto ziņu patiesumu, tā ir tiesīga saskaņā ar Valsts nodrošinātās juridiskās palīdzības likuma 23. pantā noteikto pieprasīt informāciju no personas, kā arī no Latvijas Republikas, Eiropas Savienības dalībvalstu vai citu valstu kompetentajām iestādēm.  Līdz ar to Noteikumu projekts paredz arī noteikt juridiskās palīdzības pieprasījuma veidlapas paraugu.  Pašreizējais juridiskās palīdzības pieprasījuma veidlapas paraugs ir apstiprināts ar Ministru kabineta 2009. gada 21. jūlija noteikumiem Nr. 805 "Noteikumi par valsts nodrošinātās juridiskās palīdzības pieprasījuma veidlapas paraugu".  Saskaņā ar grozījumiem Valsts nodrošinātās juridiskās palīdzības likumā, kas stāsies spēkā ar 2019. gada 1. janvāri, valsts nodrošinātās juridiskās palīdzības sistēmā tiks veiktas vairākas izmaiņas - valsts nodrošināto juridisko palīdzību personas varēs saņemt:  1) Satversmes tiesas procesā;  2) noteiktās lietu kategorijās atbilstoši Civilprocesa likuma 82.1 pantā paredzētajiem tiesību uz pārstāvību izņēmumiem, gadījumā, ja personām ienākumi nepārsniegs valstī noteiktās minimālās algas apmēru.  Ņemot vērā izmaiņas Valsts nodrošinātās juridiskās palīdzības likumā, ir nepieciešams aktualizēt juridiskās palīdzības pieprasījuma veidlapas paraugā iekļaujamo informāciju, attiecīgi papildinot to ar jaunām lietu kategorijām (Satversmes tiesas procesa lietas un lietu kategorijas atbilstoši Civilprocesa likuma 82.1 pantā noteiktajam). Tā kā atbilstoši Civilprocesa likuma 82.1 pantā minētajās lietu kategorijās personas juridisko palīdzību varēs pieprasīt, ja to ienākumi nepārsniedz valstī noteiktās minimālās algas apmēru, tad attiecīgi veidlapa paredz šīm personām aizpildīt tās pielikumu, kur nepieciešams norādīt personas ienākumus un īpašumu stāvokli.  Tāpat izvērtēts un secināts, ka, izstrādājot šo Noteikumu projektu, ir jāņem vērā Ministru kabineta 2011. gada 27. septembra noteikumi Nr. 733 "Noteikumi par izraidāmā ārzemnieka iesnieguma par valsts nodrošinātās juridiskās palīdzības pieprasījumu un ienākumiem veidlapas paraugu" (turpmāk – noteikumi Nr. 733), attiecīgi tajos noteiktās veidlapas paraugu iekļaujot Noteikumu projekta pielikuma saturā. Šādā veidā tiks optimizēts nepieciešamo Ministru kabineta noteikumu skaits (t.i., triju (no kuriem divi ir faktiski vienādi) Ministru kabineta noteikumu regulējumu apvienojot vienā). Norādāms, ka minētie noteikumi Nr. 733 nosaka izraidāmā ārzemnieka iesniegumu veidlapas paraugu, kas pēc iesniedzamās informācijas veida un apjoma faktiski sakrīt ar Noteikumu projekta pielikumā noteikto, līdz ar to secināts, ka noteikumu Nr. 733 saturs var tikt iekļauts Noteikumu projektā, lai visu potenciālo juridiskās palīdzības pieprasītāju saistošie noteikumi ir pēc iespējas optimizēti vienuviet.  Papildus norādāms, ka noteikumu Nr. 733 2. punktā ir paredzēts, ka teksts izraidāmā ārzemnieka iesnieguma par valsts nodrošinātās juridiskās palīdzības pieprasījumu un ienākumiem veidlapā līdztekus latviešu valodai var būt angļu, franču, krievu vai spāņu valodā. Noteikumu Nr. 733 sākotnējās ietekmes novērtējuma ziņojumā (anotācijā) ir norādīts, ka šāds regulējums nepieciešams, lai atvieglotu komunikāciju starp iestādēm (Pilsonības un migrācijas lietu pārvalde, Valsts robežsardze, Juridiskās palīdzības administrāciju) un izraidāmo ārzemnieku, aizpildot iesniegumu par valsts nodrošinātās juridiskās palīdzības pieprasījumu. Atbilstoši Imigrācijas likuma 50. panta pirmajai daļai ārzemnieku valodā, kuru viņš saprot vai kura viņam pamatoti būtu jāsaprot, informē par viņa tiesībām uz juridisko palīdzību. Tādējādi Noteikumu projektā nav lietderīgi precīzi uzskaitīt tās svešvalodas, kurās līdztekus latviešu valodai varētu būt attiecīgās veidlapas, jo attiecīgās svešvalodas izvēle ir atkarīga no aktuālās situācijas saistībā ar izraidāmo ārzemnieku izcelsmes valstīm un valodām, kuras tie saprot vai kuras tiem būtu pamatoti jāsaprot. Piemēram, līdztekus pastāvīgi aktuālajām svešvalodām kā angļu, vācu, spāņu, franču un krievu, pēdējo gadu nelegālās imigrācijas izcelsmju valstu valstspiederīgo dzimtās valodas ir arābu ar vairākiem dialektiem, kā arī vjetnamiešu (piemēram, 2018. gada 10 mēnešos tika izraidīti 128 Vjetnamas pilsoņi) un citas valodas. Līdz ar to, lai nodrošinātu Eiropas Savienības standartiem un prasībām atbilstošu nelegālo imigrantu izraidīšanas mehānismu, veicinātu atgriešanas kopējo standartu efektīvu un vienveidīgu piemērošanu atbilstīgi Eiropas Savienības atgriešanas politikas attīstībai, kā arī, lai Noteikumu projektā ietvertās veidlapas saturs būtu saprotams izraidāmajam ārzemniekam, ir pieļaujams, ka teksts izraidāmā ārzemnieka iesnieguma valsts nodrošinātās juridiskās palīdzības pieprasījuma un tā pielikuma veidlapā līdztekus latviešu valodai var būt arī svešvalodā. Savukārt veidlapu tulkojums tiks veikts atbilstoši aktuālajai situācijai un nelegālās migrācijas tendencēm.  Ņemot vērā visu Ministru kabineta noteikumu (Ministru kabineta 2009. gada 15. decembra noteikumi Nr. 1484 "Noteikumi par personas īpašuma stāvokļa un ienākumu līmeņa atbilstību valsts nodrošinātās juridiskās palīdzības piešķiršanai", Ministru kabineta 2009. gada 21. jūlija noteikumi Nr. 805 "Noteikumi par valsts nodrošinātās juridiskās palīdzības pieprasījuma veidlapas paraugu" un noteikumi Nr. 733) satura apvienošanu vienā, secināts, ka ir lietderīgi izdot jaunus Ministru kabineta noteikumus, kas noteic juridiskās palīdzības pieprasītāju izvērtēšanas nosacījumus un iesnieguma veidlapas paraugu (Noteikumu projekts).  Ņemot vērā minēto, Noteikumu projekts ir izstrādāts saskaņā ar Valsts nodrošinātās juridiskās palīdzības likuma 3. panta divi prim un trešo daļu, 22. panta otro daļu un Imigrācijas likuma 50.2 panta otro daļu.  Noteikumu projektā ir precizēta juridiskās palīdzības pieprasījuma veidlapa atbilstoši Noteikumu projektā esošajam regulējumam un attiecīgi, saskaņojot tajā ietveramo informāciju ar veiktajiem grozījumiem Valsts nodrošinātās juridiskās palīdzības likumā. Tāpat veidlapā paredzēta iespēja personām, kas saskaņā ar normatīvajos aktos noteikto ir atbrīvotas no ienākumu izvērtēšanas juridiskās palīdzības piešķiršanai – piemēram trauksmes cēlējs saskaņā ar Trauksmes celšanas likumā noteikto, norādīt, ka tās var saņemt juridisko palīdzību bez viņu materiālā stāvokļa izvērtēšanas. Veikti arī citi precizējumi juridiskās palīdzības pieprasījuma veidlapas struktūrā, lai tā būtu vieglāk uztverama un saprotama juridiskās palīdzības pieprasītājam, atvieglojot personām tās aizpildīšanu, kā arī izstrādāts veidlapas pielikums, kuru nepieciešams aizpildīt tām personām, kurām juridiskās palīdzības piešķiršanas procesā nepieciešams vērtēt ienākuma līmeni un īpašuma stāvokli. Proti, veidlapas pielikums nebūs jāpilda personām, kas atbilstoši Valsts nodrošinātās juridiskās palīdzības likuma 3. panta otrajai daļai ir ieguvušas maznodrošinātas vai trūcīgas personas statusu atbilstoši normatīvajos aktos noteiktajai kārtībai, kādā fiziskā persona atzīstama par maznodrošinātu vai trūcīgu (t.i. savā pašvaldībā saņēmušas izziņu, ka persona atzīstama par maznodrošinātu vai trūcīgu) vai tās pēkšņi ir nonākušas tādā situācijā un materiālajā stāvoklī, kas tām liedz nodrošināt savu tiesību aizsardzību (stihisku nelaimju, nepārvaramas varas vai citu no personas neatkarīgu apstākļu dēļ), vai atrodas pilnā valsts vai pašvaldības apgādībā. Savukārt veidlapas pielikumu būs nepieciešams aizpildīt visām personām, kurām tiesības uz Latvijas Republikas nodrošināto juridisko palīdzību ir:  1) atbilstoši Latvijas Republikas noslēgtajām starptautiskajām saistībām;  2) pārrobežu strīdos un kuru pastāvīgā dzīvesvieta vai domicils ir kāda no Eiropas Savienības dalībvalstīm;  3) jo tā ir ārzemnieks, kurš Imigrācijas likumā noteiktajos gadījumos un kārtībā ir pakļauts izraidīšanas procedūrai  4) noteiktās lietu kategorijās atbilstoši Civilprocesa likuma 82.1 pantā paredzētajiem tiesību uz pārstāvību izņēmumiem (izņemot, ja ir trūcīgas vai maznodrošinātas personas izziņa, valsts vai pašvaldības apgādība vai īpašā situācija).  Līdz ar to Noteikumu projekta iesniegumā (veidlapā) norādāmas ziņas par tās ienākumiem, īpašuma stāvokli, apgādībā esošām personām un citas ziņas, kuras tā uzskata par nepieciešamu, pievienojot iesniegumam dokumentus vai dokumentu kopijas, kas šīs ziņas apliecina.  Juridiskās palīdzības pieprasījuma veidlapas pēc to apstiprināšanas Ministru kabinetā, tāpat kā līdz šim, būs pieejamas gan Juridiskās palīdzības administrācijā klātienē, gan elektroniskā formā Juridiskās palīdzības administrācijas interneta vietnē un citās vietās, piemēram, Valsts robežsardzē.  Noteikumu projekts paredz tā spēkā stāšanās datumu – 2019. gada 1. janvāri – vienlaicīgi ar 2018. gada 6. septembrī Saeimā pieņemtā likuma "Grozījumi Valsts nodrošinātās juridiskās palīdzības likumā" (publicēts Latvijas Vēstnesī (Nr. 188) 2018. gada 21. septembrī) spēkā stāšanos, no kura attiecīgi izriet nepieciešamība izdot Noteikumu projektu. | | |
| 3. | Projekta izstrādē iesaistītās institūcijas | Juridiskās palīdzības administrācija. | | |
| 4. | Cita informācija | Nav. | | |
|  | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | Sabiedrības mērķgrupa, kuru ietekmēs tiesiskais regulējums par personu materiālā stāvokļa vērtēšanu, ir personas, kurām:   1. atbilstoši Latvijas Republikas noslēgtajām starptautiskajām saistībām ir tiesības uz valsts nodrošināto juridisko palīdzību vai kurai nepieciešama valsts nodrošinātā juridiskā palīdzība pārrobežu strīdos un kuras pastāvīgā dzīvesvieta vai domicils ir kāda no Eiropas Savienības dalībvalstīm, kā arī ārzemniekam, kurš Imigrācijas likumā noteiktajos gadījumos un kārtībā ir pakļauts izraidīšanas procedūrai; 2. ir tiesības pieprasīt juridisko palīdzību lietu kategorijās atbilstoši Civilprocesa likuma 82.1 pantā paredzētajiem tiesību uz pārstāvību izņēmumiem (tā sauktās advokātu procesa lietas) un kuru ienākumi nepārsniedz Latvijā noteikto minimālās algas apmēru.   Savukārt juridiskās palīdzības pieprasījuma veidlapas paraugs ar rekomendējošu raksturu ir attiecināms uz visām personām, kuras vēlēsies saņemt valsts nodrošināto juridisko palīdzību, jo juridiskās palīdzības pieprasīšanai tās ir aicinātas iesniegt šo veidlapu. Protams, gadījumā, ja persona iesniegtu iesniegumu brīvā formā, kas saturētu visas ziņas, kas nepieciešamas, lai izvērtētu juridiskās palīdzības piešķiršanu, veidlapas neesamība nebūtu šķērslis juridiskās palīdzības piešķiršanas izvērtēšanai.  Tāpat Noteikumu projekta regulējums ietekmē Juridiskās palīdzības administrāciju, jo tā veiks personu ienākumu un īpašuma stāvokļa izvērtējumu un attiecīgi noteikts personu tiesības saņemt juridisko palīdzību. |
| 2. | Tiesiskā regulējuma ietekme uz tautsaimniecību un administratīvo slogu | | | Šīs anotācijas II sadaļas 1. punktā (2. apakšpunkts) minētajām personām tiks labvēlīgi ietekmētas viņu iespējas saņemt valsts nodrošināto juridisko palīdzību, jo tiek noteikts lielāks ienākumu slieksnis juridiskās palīdzības saņemšanai. Savukārt anotācijas II sadaļas 1. punktā (1. apakšpunkts) minēto personu tiesībās un pienākumos izmaiņu nav – tās juridisko palīdzību ir tiesīgas saņemt uz tādiem pašiem nosacījumiem, kā līdz šim.  Juridiskās palīdzības administrācijai radīsies nosacīts papildu administratīvais slogs, proti, pie šobrīd jau vērtējamo personu grupas papildus būs nepieciešams arī vērtēt to personu ienākumu un īpašumu stāvokli, kurām ir tiesības pieprasīt un saņemt juridisko palīdzību lietu kategorijās atbilstoši Civilprocesa likuma 82.1pantā paredzētajiem tiesību uz pārstāvību izņēmumiem, proti, personas ar ienākumiem, kas nav lielāki par valstī noteiktās minimālās algas apmēru. Norādāms, ka šobrīd netiek prognozēts liels juridiskās palīdzības pieprasītāju skaits lietu kategorijās atbilstoši Civilprocesa likuma 82.1pantā paredzētajiem tiesību uz pārstāvību izņēmumiem, līdz ar to Juridiskās palīdzības administratīvais slogs vērtēšanā ir nenozīmīgs.  Juridiskās palīdzības administrācijai Noteikumu projekta tiesiskais regulējums nemaina tiesības un pienākumus, kā arī veicamās darbības. Iestādei palielināsies vērtējamo personu skaits, bet šobrīd nav precīzi zināms, cik būs tādu personu, kas no 2019. gada 1. janvāra vērsīsies Juridiskās palīdzības administrācijā pēc juridiskās palīdzības atbilstoši Civilprocesa likuma 82.1 pantā paredzētajiem nosacījumiem. Prognozējams, ka personu skaits nebūs ievērojams un neradīs ievērojamu ietekmi uz jau šobrīd vērtējamo personu kopskaitu. |
| 3. | Administratīvo izmaksu monetārs novērtējums | | | Noteikumu projekts šo jomu neskar, jo papildus jauni pienākumi iestādei nerodas – juridiskās palīdzības pieprasītāju vērtēšana tika veikta līdz šim un arī tiks turpināta. Precīzu administratīvo izmaksu pieaugumu nav iespējams noteikt, jo nav zināms, cik personu vērsīsies Juridiskās palīdzības administrācijā ar vēlmi saņemt juridisko palīdzību jaunajās lietu kategorijās. |
| 4. | Atbilstības izmaksu monetārs novērtējums | | | Noteikumu projekts šo jomu neskar. |
| 5. | Cita informācija | | | Nav. |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | Noteikumu projekts šo jomu neskar. | | | | | |
|  | | | | |
| |  | | --- | | **IV. Tiesību akta projekta ietekme uz spēkā esošo tiesību normu sistēmu** | | Noteikumu projekts šo jomu neskar. | | | | | |
|  | | | | |
| |  | | --- | | **V. Tiesību akta projekta atbilstība Latvijas Republikas starptautiskajām saistībām** | | Noteikumu projekts šo jomu neskar | | | | | |
|  | | | | |
| **VI. Sabiedrības līdzdalība un komunikācijas aktivitātes** | | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par Noteikumu projektu un dotu iespēju izteikt viedokli, Noteikumu projekts pirms tā iesniegšanas Valsts sekretāru sanāksmē ievietots Tieslietu ministrijas mājaslapā. | |
| 2. | Sabiedrības līdzdalība projekta izstrādē | | Tieslietu ministrija 2018. gada 4. oktobrī Noteikumu projektu ievietoja savā mājaslapā sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti> ) un Valsts kancelejas mājaslapā sadaļā Ministru kabineta diskusiju dokumenti (<https://www.mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā.  Juridiskās palīdzības administrācija ir līdzdarbojusies Noteikumu projekta izstrādē, kopīgi ar Tieslietu ministriju izstrādājot Noteikumu projektu, to attiecīgi saskaņojot gan elektroniski, gan mutiski. | |
| 3. | Sabiedrības līdzdalības rezultāti | | Pēc Noteikumu projekta ievietošanas Tieslietu ministrijas mājaslapā viedokļi par Noteikumu projektu no sabiedrības pārstāvju puses nav saņemti.  Ar Juridiskās palīdzības administrāciju Noteikumu projekts ir saskaņots. | |
| 4. | Cita informācija | | Nav. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Juridiskās palīdzības administrācija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Krjukova 67036831

[Eva.Krjukova@tm.gov.lv](mailto:Eva.Krjukova@tm.gov.lv)